Bussie-ongeluk: Niggie is óók deur taxi doodgery | Maroela Media
Hercules Homan is al die tweede lid van die Homan-familie wat aan die hand van minibusbestuurders gesterf het.
Hercules (10) is Maandagaand om 21:15 in die Garden City-hospitaal se waakeenheid dood nadat hy op 4 Julie deur 'n minibus van 'n spysenieringsmaatskappy in Hendrina, Mpumumalanga, getref is.
Hercules se niggie Bernadine Kruger (16), is vyf jaar gelede dood nadat sy op 23 Februarie 2009 op haar bromponie deur 'n minibustaxi doodgery is. Bernadine was op pad na Hoërskool Garsfontein toe die taxibestuurder, Percyval Matji, haar bromponie van agter af getref en oor haar gery het. Sy is op slag dood. Die voorval het in Atterburyweg in Pretoria plaasgevind. Matjie is in September 2009 aan moord skuldig bevind en is tot 12 jaar tronkstraf gevonnis. Daar is breedvoerig oor die voorval in die media berig.
Bernadine Kruger (16). Foto: Verskaf
Maroela Media het vroeër berig Hercules is sy ouers se laatlammetjie en was sedert die ongeluk in die waakeenheid van die Garden City-hospitaal behandel. Hy het glo gebuk om een van sy skoenveters vas te bind, toe die minibus om 'n skerp draai gekom en hom getref het. Klik hier om meer te lees.
Hercules se ma was Dinsdag baie emosioneel toe sy die nuus met Maroela Media gedeel het. "Ons is dankbaar vir die ekstra week wat ons saam met hom gehad het. Hy het hard tot die einde geveg," het sy gesê.
Sy pa het aan Maroela Media gesê sy seun sal altyd onthou word vir die "woelige laaitie" wat hy was. Hy was 'n kranige krieketspeler wat graag buite gespeel, saam met sy pa vis gevang en duiwe gevlieg het. "Dis nou bygesê as ons hom voor die televisie kon wegkry, hy was mal oor strokiesprente," het Hercules sr. teer geskerts.
'n Nadoodse ondersoek gaan gedoen word, waarna die gesin die begrafnisreëlings gaan tref.
Bernadine se ma, Elsabe Homan, het Dinsdag aan Maroela Media gesê die familie is geskok oor Hercules se dood en dat die voorval rou wonde oopkrap. "Dit laat my bloed kook dat ons twee onskuldige kinders afgestaan het aan die dood weens mense wat onverskillig met minibusse jaag," het sy gesê. Elsabe is met Hercules sr. se broer getroud en die egpaar woon in Pretoria.
Hercules sr. het intussen van die polisie in Hendrina verneem dat 'n klag van strafbare manslag en roekelose bestuur moontlik teen die vrou wat die minibus bestuur het, ondersoek gaan word. Maroela Media wag nog vir terugvoer van die polisie om dit te bevestig.
Die Homans bedank almal wat hulle ondersteun en deur die moeilike tyd bygestaan het.
Bernadine Kruger Hendrina Hercules Homan hospitaal minibus Mpumalanga oorlede
Moet my asseblief nie verkeerd verstaan nie, hierdie twee gevalle kan mos nie geklassifiseer word as "ongelukke" nie – wanneer mens selfsugtig, roekeloos, agterlosig en nalatig is, is dit geen ongeluk. Wette wat verontagsaam word hou geen verband met hierdie sogenaamde ongelukke nie.
My hart gaan uit na hierdie mense, 5 jaar later, 50 jaar later, 'n ouer vind berusting, maar die rou seer sal altyd daar wees.
Maroela, laat weet ons asseblief of die bestuurder van die bussie enigsins kontak gemaak het met die familie om selfs net "jammer" te sê !
Ek hou julle gesin in my gebede, Dit wat met julle gebeur het is versriklik.
Nou hoop ek net die taxi bestuurder kry wat hom toekom!
Elsabé Homan : Jy het op die vorige berig vertel van jou meisiekind, baie sterkte ook vir jou, hoop jy, en hierdie gesin (familie) wat nou in rou is, sal altyd net die mooiste herinneringe hê van jul kinders.